  Наталья Тетерина Удмуртиын улӥсьёс «Диалоги о России» II огъяросси фотоконкурсэ пыриськыны быгато. Пӧртэм калыкъёслэн лулчеберетсылы но йӧслыкъёслэн кусыпъёссылы сӥзем вожвылъяськонэз Екатеринбургысь Туала искусствоя академи радъя. Со сярысь ужрадлэн «ВКонтакте» мерлыко вотэсысь  ивортэмын. Вожвылъяськон туспуктэм пыр калыкъёслэсь лулчеберетсэс утён, егитъёслэсь Россиын но СНГ-ын улӥсь йӧслыкъёс сярысь тодон-валанзэс паськытатон но муромытон но мукет калыкъёсты гажан пыӵатон, егитъёслэсь творчествоя быгатонлыкъёссэс азинтон вылысь радъяське. Ужрадлэн одӥгез ужпумез - Россиын но СНГ-ын улӥсь выжы калыкъёслэсь лулчеберетсэс но улон-вылонзэс возьматӥсь адӟытонэз кылдытон.  Конкурсэ вань мылкыд карисьёс пыриськыны быгато. Туспуктэмъёсты ньыль ӧръёсъя куто: Улон-вылон но йылолъёс/портрет (йӧскалык праздникъёсты, сям-йылолъёсты, калыклэсь улон-вылонзэ, киужъёсты, дӥсез но мукетсэ возьматӥсь туспуктэмъёс); Архитектура (юртлэсь пушсэ но вылтуссэ возьматӥсь туспуктэмъёс, кылсярысь, черкъёс, мечетьёс но мукет); Натюрморт (СНГ-е пырись кунъёсысь калыкъёслэсь вашкалазэ но туалазэ возьматӥсь туспуктэмъёс); Репортаж. Авторлэсь арлыдзэ лыдэ басьтыса, ужъёсты куинь группая дунъялозы: 7-14 аресъемъёс, 15-25 аресъемъёс, 25 но тросгес аресъемъёс. Со сяна, туэ вожвылъяськонэ суредъёсты но куто. Та ӧръя 5-9 но 10-15 аресъем пиналъёс гинэ пыриськыны быгато. Суредан искусствоя кык номинация ялэмын: Улон-вылон но йылолъёс/портрет Архитектура «Диалоги о России» вожвылъяськонэ ужъёсты кутон dialogi_o_russia_easa@mail.ru электрон адресъя 2019-тӥ арын 20-тӥ южтолэзе йылпумъяськоз. 31-тӥ куартолэзёзь конкурслы йылпумъянъёс лэсьтозы но вормисьёслы электрон почтая дипломъёс ыстозы.  Тегъёс: Лулчеберет Удмуртия вожвылъяськон йӧслыкъёс туспуктэм  